Soome politsei korraldas lõppeval nädalal Helsingis reidi, et tabada võimalikke maksudest kõrvale hoidjaid, vahendasid ERRi raadiouudised Helsingin Sanomate artiklit.

Kui auto omanik elab Soomes alaliselt, peab ta ka oma auto registreerima Soomes ja tasuma vastavad maksud. Kui aga elatakse Soomes ajutiselt, saab välismaa numbrimärkidega sõita teatud aja, mille järel tuleb auto siiski kanda Soome registrisse.

Tolliametnikud selgitavad nüüd edasi, mis põhjusel ei ole Eesti registrimärgiga sõidukid Soome autoregistrisse kantud nii, nagu seadus ette näeb.

Tolli- ja automaksude asjatundja Tapio Rouhiainen ütles, et ka mõned soomlased registreerivad oma auto Eestis, et vältida Soome automaksu.

Ja sõiduki pealt makstavad maksud on Soomes kopsakad. Helsingin Sanomatega rääkinud Soomes töötav tallinlane Heiki Soots ütles, et peaks oma Audi eest Soome registrissse kandmisel maksma 3000-4000 eurot.

Tapio Rouhiainen tõi näiteks, et kasutatud auto Soome registrisse kandmise eest makstakse keskmiselt 5000 eurot. Sellele lisanduvad bensiinimootoriga autodele aastas keskmiselt 200 ja diiselmootoriga autodele keskmiselt 600 eurot maksu.